La directora de l'Agència Catalana de Cooperació al Desenvolupament, Carme Gual, ha participat del 9 a l'11 de desembre a la trobada fundacional d'una plataforma que aplega moviments feministes d'arreu del continent africà.
La directora de l'ACCD, Carme Gual, durant la seva participació a la trobada.
L'Agència Catalana de Cooperació al Desenvolupament (ACCD) ha participat en la trobada fundacional de llançament de l'anomenada Feminist Republik celebrada els dies 8 i 9 de desembre a Naivasha, Kènia.
Aquesta nova plataforma pretén recollir la diversitat del feminisme i dels moviments en defensa dels drets humans de les dones de tota l'Àfrica, amb més de 50 representats.
Feminist Republik referma la voluntat de tenir veu pròpia, i reivindica la decolonització del feminisme del Nord, que sovint imposa models que no encaixen ni amb les necessitats ni amb les voluntats de les dones africanes.
L'entitat impulsora d'aquesta plataforma és Urgent Action Fund, amb qui l'ACCD té una col·laboració estratègica a través dels fons de dones que gestionen a Moçambic, Senegal i Marroc.
La directora de l'ACCD, Carme Gual, ha participat en la sessió dedicada als donants, compartint la taula amb la representant del Ministeri d'Afers Exteriors del govern holandès, Cornelieke Keizer, que ha fet prioritat de govern l'enfocament de gènere i la participació ciutadana.
D'altra banda, també participava en el debat la representant de l'Open Society Foundations Africa, Sarah Mukasa, i una representant de Willspring Foundation, Amy Biso.
Durant la sessió, Carme Gual ha destacat la importància que està adquirint treballar amb els fons regionals existents, que són qui treballen amb les entitats de base en la definició de les propostes a finançar i la voluntat d'ampliar aquesta línia de treball.
El treball amb fons de dones "s'està portant de forma molt potent en molt diversos contextos i incideix en la capacitat total de les dones implicades en la definició de necessitats, objectius i implementació".
La trobada de Feminist Republik s'ha centrat de forma especial en l'autocura de les defensores de drets humans, i en el benestar de les organitzacions i de les persones que hi treballen.
Si bé aquest aspecte sovint s'obvia, és fonamental per a la viabilitat de la tasca duta a terme per les defensores i els seus moviments.
Des de l'ACCD s'ha aportat l'experiència de contribuir a propostes de cura i benestar de dones víctimes del conflicte a Colòmbia, on aquest tipus d'aproximació a la implicació de les activistes i defensores està força consolidada.
D'altra banda, s'ha destacat el Programa català de protecció de defensores de drets humans, així com la celebració del Fòrum Social Mundial de les Economies Transformadores que tindrà lloc l'any vinent a Barcelona, i que es vincula amb la voluntat de trobar alternatives al sistema actual.
Al llarg de les sessions, s'ha establert el full de ruta dels mesos vinents per posar en marxa la Feminist Republik en tres línies de treball: Justícia reparadora, creació de coneixement propi i autocura i cura col·lectiva.
Algunes de les sessions han resultat fortament terapèutiques per a la major part de les més de 300 participants, que han pogut sentir la força de ser acompanyades i han recollit noves experteses per a la millor gestió dels reptes als quals s'enfronten cada dia, individualment i col·lectivament.
En el marc de la trobada internacional, Carme Gual, s'ha reunit amb la directora executiva d'Urgent Action Fund, Ndana Bofu, i ha reiterat el compromís de treball conjunt per al 2020.
L'any vinent està prevista l'organització conjunta d'una trobada internacional amb motiu del Committee on the Status of Women número 64 dins el procés més ampli de Beijing+25.
L'objectiu és abordar els drets humans de les dones a partir de l'experiència i reptes de les defensores dels drets humans en el marc del context actual d'auge dels fonamentalismes arreu del món.
L'aposta pels fons de dones com a instrument de cooperació
El treball amb fons de dones és una modalitat innovadora de cooperació, que consisteix a donar suport directament als moviments de dones i feministes, les quals directament identifiquen, formulen, posen en marxa i valoren els seus propis projectes de desenvolupament.
Actualment l'ACCD té dues línies d'aportació a fons de dones.
D'una banda, dóna suport a Urgent Action Fund, un fons que promou iniciatives de dones defensores de drets humans en moments crítics al Senegal, Moçambic i Marroc, així com fons d'execució ràpida i concreta adreçats a moviments feministes d'aquests països per actuacions relacionades amb la materialització dels drets humans de les dones.
A tall d'exemple, al Senegal es dóna suport a accions de moviments de base per enfortir les seves capacitats en drets polítics i així poder afavorir que les dones es presentin com a candidates a les eleccions municipals.
També es financen moviments feministes per a accions d'incidència i sensibilització per evitar la construcció de zones boscoses protegides i així defensar els drets ambientals.
D'altra banda, aquest 2019 ha impulsat un fons propi que ja s'ha implementat al Senegal.
A través de l'entitat Graines, s'ha aprovat el suport a 25 microprojectes pels drets de les dones al departament de Pikine, a la banlieue de Dakar a través un procés obert de concurrència.
El fons de dones propi de l'ACCD també està en marxa al Marroc, i està previst que el 2020 s'ampliï a Moçambic i Colòmbia.